**Az előterjesztést megtárgyalta:**

- Gazdasági és Jogi Bizottság

**E L Ő T E R J E S Z T É S**

**Szombathely Megyei Jogú Város Közgyűlése**

**2023. november 30-i ülésére**

**J E G Y Z Ő I T Á J É K O Z T A T Ó**

**a Polgármesteri Hivatal törvényességi és**

**hatósági munkájáról, a Hivatal tevékenységéről**

Szombathely Megyei Jogú Város Önkormányzata Szervezeti és Működési Szabályzata 22. § (4) bekezdés b) pontja értelmében a jegyző a Közgyűlésen tájékoztatást ad a hatósági munkáról, a törvényesség helyzetéről, és azokról a kihirdetett, vagy hatályba léptetett jogszabályokról, amelyek az önkormányzat, vagy a hivatal feladatkörét, hatósági hatáskörét érintik, megváltoztatják, illetve új feladatkört állapítanak meg. A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 81. § (3) bekezdés f) pontja alapján a jegyző évente beszámol a képviselő-testületnek a hivatal tevékenységéről. A testület a hatósági és törvényességi tájékoztató keretében a hivatal tevékenységéről folyamatosan értesül, ezért ezen tájékoztató az SZMSZ-ben foglaltakon túl az Mötv. előírásainak történő megfelelést is szolgálja. E kötelezettségeknek eleget téve a Polgármesteri Hivatal belső szervezeti egységeinek vezetőivel áttekintettük a hatósági munkát és a hivatal működését, amelynek eredményeiről az alábbiakban tájékoztatom a Tisztelt Közgyűlést:

A **Jogi és Képviselői Osztály** vezetője az alábbi tájékoztatást adta a megjelent fontosabb jogszabályváltozásokról és az osztály munkájáról:

2023. november 1. napján lépett hatályba **az állam működésének további egyszerűsítésével összefüggő rendelkezésekről szóló 2023. évi LXX. törvény**, amely alapján módosul többek között a Magyarország helyi önkormányzatairól szóló 2011. évi CLXXXIX. törvény és a nemzetiségek jogairól szóló 2011. évi CLXXIX. törvény, amelyek 2024. január 1-től lehetővé teszik, hogy a közmeghallgatás a helyi lakosság, valamint a helyben érdekelt szervezetek képviselőinek személyes megjelenése nélkül,

a) lehetőség szerint a különböző helyszínen jelen lévők között, egy időben, valós idejű kommunikációt lehetővé tévő, kép és hang egyidejű továbbítására alkalmas elektronikus hírközlő eszköz útján, illetve

b) a honlapon való közzététel útján

is megtartható legyen.

A **Jogi Iroda** elvégezte az Önkormányzat és a Polgármesteri Hivatal által kötött valamennyi szerződés jogi kontrollját, a vonatkozó belső utasításoknak megfelelően.

A 2023.10.01. - 2023.10.31. közötti időszakban 75 db szerződés jogi kontrolljára került sor.

Az iroda nyilvántartja a hatályos önkormányzati rendeleteket, gondoskodik azok kihirdetéséről.

A 2023. október 26. napján tartott rendes Közgyűlésen megalkotott rendeletek 2023. november 2. napján kerültek kihirdetésre:

* az elhagyott hulladék felszámolásáról és a közterületek tisztán tartásáról szóló 17/2023. (XI.2.) önkormányzati rendelet
* a közterület használatának szabályairól szóló 2/2011. (I.31.) önkormányzati rendelet módosításáról szóló 18/2023. (XI.2.) önkormányzati rendelet

A fenti rendeletek a jogszabályi előírásoknak megfelelően megküldésre kerültek a Vas Vármegyei Kormányhivatalnak, illetve feltöltésre kerültek a www.szombathely.hu honlapra és a Nemzeti Jogszabálytárba. Továbbá a lakosság értesítése a rendeletek kihirdetéséről a Városi TV útján megtörtént.

A 2023. október 26-i rendes és a 2023. november 9-i rendkívüli Közgyűlésen elfogadott határozatok, a Közgyűlés jegyzőkönyvei, valamint a polgármester és a jegyző képviselő-testület által átruházott hatáskörében meghozott - hatósági döntésnek nem minősülő - döntései is megküldésre kerülnek a Vas Vármegyei Kormányhivatalnak, illetve a közgyűléseken elfogadott határozatok és a nyilvános ülések jegyzőkönyvei kihirdetésre és a honlapra feltöltésre kerültek.

A polgármester és a jegyző által átruházott hatáskörben hozott nem hatósági döntések száma:

* + polgármester 102 db,
  + jegyző 0 db.

Az iroda végezte a Közgyűlés és a bizottságok hatáskörébe tartozó döntések jogi kontrollját, valamint ellátta az Önkormányzat által alapított alapítványok, közalapítványok jogszabályoknak megfelelő működésével kapcsolatos feladatokat.

A **Képviselői Iroda** végezte a Közgyűlés és a bizottságok hatáskörébe tartozó döntések adminisztrációját.

Az Iroda elkészítette a Polgármesteri Hivatal 2023. október 1. – 2023. október 31. közti időszakra vonatkozó iktatókönyvek szerinti hivatali statisztikát:

|  |  |  |
| --- | --- | --- |
| **Az iktatott ügyiratok megnevezése** | **Az iktatott ügyiratok száma** | |
| **Ágazat** | **2023.10.01. - 2023.10.31.** | |
| **Főszám** | **Alszám** |
| **A) PÉNZÜGYEK** | **4245** | **847** |
| A.1. Adóigazgatási ügyek | 4245 | 847 |
| **B) EGÉSZSÉGÜGYI IGAZGATÁS** | **5** | **64** |
| **C) SZOCIÁLIS IGAZGATÁS** | **259** | **1833** |
| **E) KÖRNYEZETVÉDELMI, ÉPÍTÉSI ÜGYEK, TELEPÜLÉSRENDEZÉS, TERÜLETRENDEZÉS ÉS KOMMUNÁLIS IGAZGATÁS** | **102** | **590** |
| E.1. Környezet- és természetvédelem | 15 | 58 |
| E.2. Építésügyek, településrendezés, területrendezés | 17 | 240 |
| E.3 Építésügy |  |  |
| E.4 Kommunális ügyek | 70 | 292 |
| **F) KÖZLEKEDÉS ÉS HÍRKÖZLÉSI IGAZGATÁS** | **96** | **508** |
| **G) VÍZÜGYI IGAZGATÁS** | **1** | **13** |
| **H) ÖNKORMÁNYZATI, IGAZSÁGÜGYI ÉS RENDÉSZETI IGAZGATÁS** | **397** | **2170** |
| H.1. Anyakönyvi és állampolgársági ügyek | 166 | 496 |
| H.2. A polgárok személyi adatainak, lakcímének nyilvántartásával és a központi címregiszterrel kapcsolatos ügyek | 0 | 68 |
| H.3. A Választásokkal kapcsolatos ügyek | 1 | 19 |
| H.4. Rendőrségi ügyek |  |  |
| H.7. Igazságügyi igazgatás | 7 | 87 |
| H.8. Egyéb igazgatási ügyek | 220 | 1476 |
| **I) LAKÁSÜGYEK** | **124** | **860** |
| **J) GYERMEKVÉDELMI ÉS GYÁMÜGYI IGAZGATÁS** | **22** | **140** |
| **K) IPARI IGAZGATÁS** | **10** | **28** |
| **L) KERESKEDELMI IGAZGATÁS, TURISZTIKA** | **44** | **211** |
| **M) FÖLDMŰVELÉSÜGY, ÁLLAT- ÉS NÖVÉNYEGÉSZSÉGÜGYI IGAZGATÁS** | **15** | **149** |
| **P) KÖZOKTATÁSI ÉS MŰVELŐDÉSÜGYI IGAZGATÁS** | **10** | **118** |
| **R) SPORTÜGYEK** | **2** | **3** |
| **U) ÖNKORMÁNYZATI ÉS ÁLTALÁNOS IGAZGATÁSI ÜGYEK** | **111** | **2454** |
| U.1. Képviselő-testület iratai | 1 | 129 |
| U.2. Kisebbségi önkormányzat iratai |  |  |
| U.3. Szervezet, működés | 60 | 943 |
| U.4. Iratkezelés, ügyvitel | 2 | 48 |
| U.5. Személyzeti, bér- és munkaügyek | 2 | 510 |
| U.6. Pénz- és vagyonkezelés | 46 | 802 |
| **X) HONVÉDELMI, POLGÁRI VÉDELMI, KATASZTRÓFAVÉDELMI IGAZGATÁS, FEGYVERES BIZTONSÁGI ŐRSÉG** | **1** | **20** |
| X.1. Honvédelmi igazgatás | 0 | 1 |
| X.2. Polgári védelmi, katasztrófavédelmi igazgatás | 1 | 19 |
| **IKTATOTT ÜGYIRATOK SZÁMA ÖSSZESEN:** | **5444** | **1008** |

A **Humánpolitikai Iroda** folyamatosan végezte a testület tagjai tiszteletdíjával, valamint a tisztségviselők személyi anyagával kapcsolatos adminisztrációt, a polgármester munkáltatói jogkörébe tartozó intézkedések végrehajtását, továbbá a szervezeti változásokkal összefüggő, a jegyző munkáltatói jogkörébe tartozó változások teljes adminisztrálását.

Az iroda továbbá elvégezte a Kormány által elrendelt, a Vas Vármegyei Kormányhivatal bevonásával lefolytatott közszolgálati ellenőrzéshez kapcsolódó feladatokat.

A **Vagyongazdálkodási és Városfejlesztési Iroda** vezetője az alábbi tájékoztatást adta az iroda munkájáról:

A **Vagyongazdálkodási és Városfejlesztési Iroda** az előző közgyűlés óta folyamatosan végezte az SZMSZ-ben meghatározott feladatait.

Az előző beszámoló készítése óta eltelt időszakban 331 db iktatott ügyirat keletkezett az irodán.

Az iroda a **vagyongazdálkodási feladatkörében** az adott évre elfogadott vagyongazdálkodási koncepció alapján gondoskodik a kijelölt vagyontárgyak pályáztatás keretében történő értékesítéséről, ennek keretében feladata a pályázati felhívás elkészítése, a pályázat megjelentetése, meghirdetése, a beérkezett pályázatok bontása, értékelése. A sikeres pályázatot követően az iroda elkészíti az adásvételi szerződéseket, gondoskodik az ingatlan-nyilvántartással kapcsolatos feladatok ellátásáról. Gondoskodik eredménytelen pályáztatás esetén a nyitva álló határidőn belül érkezett vételi ajánlatok elbírálásáról.

Az iroda a vagyonkoncepcióban nem szereplő vagyontárgyak megvételére érkező vételi szándékokat megvizsgálja, amennyiben a vagyon értékesítése lehetséges, úgy megteszi a szükséges intézkedéseket (társirodák hozzájáruló nyilatkozatának beszerzése, szakértői vélemények, értékbecslések beszerzése, árajánlatok kérése, ezt követően a vagyonrendeletben meghatározott eljárás szerint az értékesítés lebonyolítása). A pályázati eljárás során értékesített garázsokra vonatkozó adásvételi szerződések aláírásra kerültek.

Amennyiben kerékpárutak, temető stb. beruházás megvalósításához szükséges, hogy a terület önkormányzati tulajdonban legyen, az iroda gondoskodik a kisajátítási törvény szerinti ingatlanszerzés teljes körű lebonyolításáról (szakértői vélemények beszerzése, az alapján a jogosultak megkeresése vételi szándékkal, kisajátítást pótló adásvételi szerződések elkészítése, ennek hiányában a kisajátítási eljárás megindítása, a kisajátítási hatóság előtti képviselet ellátása, jogosultak kártalanításával kapcsolatos ügyintézés). A fentiekkel kapcsolatos földhivatali ügyintézés (telekalakítási kérelmek, ingatlan-nyilvántartási kérelmek elkészítése, Földhivatalba történő benyújtása) az iroda feladata.

Az önkormányzati tulajdonú vagyontárgyak bérbeadásával, bérlőkijelöléssel, bérleti jog átruházással kapcsolatos ügyek ellátása is az iroda feladati közé tartoznak.

Az iroda készíti elő az elővásárlási jog gyakorlásával kapcsolatos nyilatkozatokat az Önkormányzat részéről.

Az iroda gondoskodik a vagyonkataszteri feladatok ellátásáról, adatszolgáltatásról, a vagyonkataszter digitális és papír alapú vezetéséről.

Teljesíti a feladatkörébe tartozó közérdekű adatigényléseket, megválaszolja a sajtómegkereséseket.

Az iroda végzi az önkormányzati tulajdonú gazdasági társaságok cégfelügyeleti feladataival kapcsolatos ügyintézést (létesítő okiratok készítése, azok módosítása, ügyvezetők munkaszerződésének elkészítése, nem kizárólagos tulajdonú társaságok taggyűlésein az Önkormányzat képviselete, üzleti tervek és beszámolók feldolgozása, alapítói hatáskörbe tartozó kérdések közgyűlési, bizottsági vagy polgármesteri döntéshozatalra történő előkészítése)

Az iroda elkészíti az építési munkákhoz, székhelyhasználathoz, rendezvényekhez kapcsolódó tulajdonosi hozzájárulásokat.

Fentieken túl az iroda gondoskodik az ingó- és ingatlanvagyonnal kapcsolatos adásvételi szerződések, ingyenes használatba adási megállapodások, térítésmentes tulajdonba adások- tulajdonba vételek, vagyonkezelési szerződések elkészítéséről.

Az iroda elkészíti a hatáskörébe tartozó közgyűlési, bizottsági előterjesztéseket és polgármesteri döntéseket.

**2.** Az iroda a **városfejlesztési feladatkörében az alábbiakról számol be:**

A 1625/2021. (IX.3.) Korm. határozat értelmében Szombathely Megyei Jogú Várost 905.000.000.- Ft összegű vissza nem térítendő támogatásilleti meg az alábbi projektek megvalósítására:

* **Belterületi útfejlesztések:** A felújítások befejeződtek.
* **Gyöngyös-patak hídrekonstrukció:** A felújítás befejeződött.
* **Vásárcsarnok környékének rekonstrukciója, kapcsolódó parkolók kialakítása:** A felújítás befejeződött.
* **Víztorony és környezetének fejlesztése, II. ütem:** A felújítás befejeződött.

A támogatás pénzügyi felhasználási határideje 2023.12.31., a beszámoló benyújtási határideje 2024.01.31. napja.

**A Kormány 491/2023. (XI. 2.) Korm. rendelete a Modern Városok Programot érintő egyes veszélyhelyzeti szabályokról** a rendelet hatálybalépését követő 23. napon megszünteti a Modern Városok Program 1. mellékletben felsorolt projektjeinek előkészítésére vagy megvalósítására irányuló hazai forrásból biztosított támogatási jogviszonyokat

Szombathely Megyei Jogú Város Önkormányzata tekintetében a fentiek a következő projekteket érinti:

- az ipari parkban tervezett multifunkcionális városi közszolgáltatási telephely európai uniós fejlesztési forrásból történő kialakításának lehetősége,

- a Gothard-kastély felújítására és új funkciókkal történő hasznosítására irányuló önkormányzati terv.

Ezzel egyidejűleg a Kormány meghozta **a 1474/2023. (XI. 2.) Korm. határozatát a Modern Városok Program végrehajtásának felülvizsgálatáról**, amelyben a Magyarország Kormánya és Szombathely Megyei Jogú Város Önkormányzata közötti együttműködési megállapodás végrehajtásával összefüggő feladatokról szóló 1936/2015. (XII. 12.) Korm. határozat tekintetében

* felhívta az építési és közlekedési minisztert, hogy 2024. július 1. napjáig vizsgálja meg a Gothard-kastély felújítására, új funkciókkal történő hasznosítására és zarándokszállás létesítésére irányuló önkormányzati terv megvalósíthatóságának és kormányzati támogatásának lehetőségét,
* visszavonta az ipari parkban tervezett multifunkcionális városi közszolgáltatási telephely európai uniós fejlesztési forrásból történő kialakításával, továbbá Szombathely Megyei Jogú Város Önkormányzata által a Szent Márton Terv III. üteme keretében tervezett, további városrehabilitációs projektek európai uniós fejlesztési forrásokból, illetve központi költségvetési forrásból történő támogatásának lehetőségével kapcsolatos döntést,
* egyetértett azzal, hogy fenti – visszavonással is - érintett beruházások megvalósítására irányuló szakminiszteri szándék felülvizsgálatot követő további fennállása esetén az érintett szakminiszterek az adott beruházást az állami építési beruházások rendjéről szóló törvényben foglaltaknak megfelelően előkészítendő szakpolitikai-ágazati beruházási koncepciójában szerepeltessék.

A fentieknek megfelelően a GF/SZKF/580/10/2017. számú MVP **„Multifunkcionális közszolgáltatási telephely fejlesztése Szombathely – Sárdi ér út”** projekttel kapcsolatban a támogatási jogviszony tehát megszűnik. A fel nem használt támogatási összeget vissza kell fizetni. A záró beszámoló benyújtásra került.

A **Gothard-kastély állagmegóvása** című Modern Városok Program projektben a Közgyűlés határozatának megfelelően megtörtént a projekt záró beszámolójának és a hiánypótlásnak a benyújtása és a fel nem használt támogatás visszafizetése.

**A Szent Márton Terv II.** MVP projekt lezárult, a beszámoló és a költségek elfogadása 2023. okt. 26-i dátummal megtörtént. Az ügyleti kamat kifizetése november 16-án megtörtént.

A **Késmárk utcai teniszcentrum fejlesztése** MVP projekt záró beszámoló 2. hiánypótlásának benyújtása megtörtént.

A **,,Szent Márton Lovas Sport, Hagyományőrző és Rendezvényközpont fejlesztésének előkészítése”** MVP projekt záró beszámoló 2. hiánypótlásának benyújtása megtörtént.

**„A** **Zarkaházi Szily-kastély fejlesztése a gyöngyöshermán-szentkirályi közösség számára”** című projekt esetén a műszaki átadás-átvételi eljárás megtörtént. A Közreműködő Szervezet záró helyszíni ellenőrzése november végére várható.

A **TOP-7.1.1-16-H-ERFA-2020-00782** számú **„A Belvárosi közösségi tér fejlesztése”** című projekt esetében a fizikai befejezés megvalósult, a záró beszámolók (pénzügyi, szakmai) beküldésre kerültek. A Közreműködő Szervezet záró helyszíni ellenőrzést tartott 2023.11.09-én, a hiánypótlások teljesítése folyamatban vannak (határidő 2023.12.11.).

A **Játszóterek fejlesztése** projektben, melyet a SZOMPARK-kal konzorciumban valósít meg az Önkormányzat, a kivitelezés megvalósult.  A Közreműködő Szervezet záró helyszíni ellenőrzést tartott, a hiánypótlások elfogadásra kerültek.

A **TOP-7.1.1-16-H-ERFA-2020-00781** számú **„A gyöngyösszőlősi klubház fejlesztése”** című projekt esetén záró szakmai beszámoló és záró kifizetési kérelem összeállítása a projektben hátralévő feladat, ennek határideje 2023.11.29.

A **TOP-7.1.1-16-H-ERFA-2020-00780** számú „**A Szedreskert szabadtéri közösségi rendezvénytérré fejlesztése”** című projekt esetén a záró szakmai beszámoló és záró kifizetési kérelem beküldésre került a Kincstár részére. A projekt záró helyszíni ellenőrzése 2023.10.26-án volt, az ellenőrzésen megállapított intézkedési tervben foglaltak hiánypótlási határideje 2023.11.25.

A Horizont2020-as **JUSTNature** projekt megvalósítása során a tervezés folyamatban, a kiviteli tervek tartalmának pontosítása folyik. Megtörtént okt. 25-én a 3. Stakeholder találkozó, a tervezők bemutatták a két helyszín koncepcionális terveit. Az időjárásmérő, levegőminőség- és talajnedvesség-mérő szenzorok beszerzése folyamatban van. Kérdőívezés folyik a két helyszínen, valamint további két kontroll helyszínen a fejlesztendő területek használatáról és a fenntarthatósággal, klímavédelemmel kapcsolatos attitűdökről.

Az Interreg Europe **OD4GROWTH** projekt első szemeszteréhez kapcsolódó beszámoló leadásra került a nemzeti kontroller felé, visszajelzésre várunk. A második szemeszterhez kapcsolódó tevékenységek ismertetése a második szemeszter első online projekt partner találkozóján megtörtént és azok végrehajtása elkezdődött. A 2024 január végén esedékes Silute-ban tartandó személyes projekt partner találkozó szervezése elkezdődött.

Az EIT Urban Mobility **TICER** projekt város specifikus oktatási anyagának kidolgozása befejeződött, a projektben résztvevőknek létrehozott, ezzel kapcsolatos online műhelymunka november 9-én sikeresen lezajlott. A decemberi Gála rendezvény előkészületei jelenleg is folynak.

Az **RRF-1.1.2-21-2021-00007** azonosító számú **„Új bölcsőde építése Szombathely Szentkirályi városrészen”** elnevezésű projektben a szabálytalansági eljárást a Miniszterelnökség lezárta, a nyertes ajánlattevővel, a WESTUNION-PLAN Kft-vel a kivitelezésre a szerződést az önkormányzat megkötötte. A munkaterület átadása megtörtént, a kiviteli munkák megkezdődtek.

A **TOP-6.1.5-15-SH1-2019-00002** számú **„A Ferenczy utca hiányzó szakaszának kiépítése"** című projekt keretében a Szőlős utcában és a Károly Róbert utcában a műszaki átadási eljárás 2023. november 15-én, a Kodály Zoltán utcában pedig 2023. november 17-én megkezdődött.

A **„Szombathely – Zanat kerékpárút megvalósítása”** című projekt Támogatói Okirat 1. számú módosítása 2023.05.11. napján elfogadásra került, projekt megvalósításnak végső határideje: 2024.06.30., ezt követően a Kedvezményezett köteles a támogatás felhasználásáról szakmai beszámolót és pénzügyi elszámolást készíteni. A kerékpárút forgalomba helyezési engedélye 2023.10.18. napján kiállításra került.

A **TOP Plusz-1.3.1-21** számú, **„Fenntartható városfejlesztés Szombathelyen”** című projekt megvalósítása folyamatban van. Egyes feladatok megvalósítása szerződés szerint történik, az első szakmai beszámoló hiánypótlás alatt van, FVS és TVP módosításra került.

A **TOP-6.1.4-16-SH1-2017-00001** számú, **„Képtár turisztikai célú felújítása”** projekt fizikai befejezésének tervezett napja 2023.08.31., a záró kifizetési igénylés benyújtásának határideje: 2023.11.29. napja. A zárással kapcsolatos feladatok elvégzése folyamatban van.

A **TOP-6.5.2-15-SH1-2016-00001** számú, **„Megújuló Szombathely – tiszta energia saját erőből”** projekttel kapcsolatban a kivitelezés elérte a 100 %-ot, a kivitelező részéről a készre jelentés megtörtént, 2023. november 22-én megkezdődik a műszaki átadás-átvételi eljárás.

A **Take-IT-home** pályázatot az Interreg CENTRAL EUROPE program új felhívására is benyújtottuk május 17-én, csaknem azonos tartalommal. Az állami támogatásra (a projekt által generált esetleges bevételekre) vonatkozó tisztázó kérdésre megadtuk a választ.

A tavaly benyújtott **NetZeroCities** pályázatot csökkentett tartalommal nyújtottuk be Scalable Cities Action Grant felhívásra 2023. május 31-én. A szakmai értékelésen a projekt támogatásra érdemesnek minősült, a hivatalos értesítést és a Támogatási szerződést várjuk a projektmegvalósítás elkezdéséhez.

Szintén a NetZeroCities pályázat eredeti tartalmán alapuló új, **LIFE-2023-CET** pályázatot készítünk elő nov. 16-i benyújtással 7 további partnerrel, köztük egy holland és egy ukrán várossal.

Okt. 31-én pályázatot nyújtottunk be a **Klímabarát Díj- „Zöld Infrastruktúra 2023” felhívásra**. A felhívásra önkormányzatok pályázhattak zöldfelületi fejlesztésekkel, zöld infrastrukturális programokkal, a klímabarát fejlesztésekkel kapcsolatos szervezeti struktúra iránti lépésekkel és a klímabarát fejlesztésekkel kapcsolatos társadalmi bevonással, társadalmasítással.

2023. május 31-én benyújtottuk csatlakozási kérelmünket az **UNESCO Globális Tanuló Városok** Hálózatához. Október 25-én felvettük a kapcsolatot az UNESCO magyar főtitkárával a Hálózathoz való csatlakozás elbírálásának állapotával kapcsolatban. A hamburgi titkárság válasza szerint a kiválasztási folyamatnak hamarosan vége, és amint tudják, tájékoztatják az érintett városokat.

Az **Egészségügyi és Közszolgálati Osztály** vezetője a **Szociális és Lakás Iroda** munkájáról az alábbi tájékoztatást adta:

**2023. október 12-től – 2023. november 15-ig**az irodára hatósági ügyekben beérkezett kérelmek száma az alábbiak szerint alakult:

|  |  |
| --- | --- |
| **támogatás típusa** | **száma (db)** |
| Köztemetéssel kapcsolatos ügyek | 8 |
| Adósságkezelés | 0 |
| Átmeneti támogatás | 88 |
| Krízis támogatás | 167 |
| Rendszeres gyógyszertámogatás | 24 |
| Temetési segély | 2 |
| Fűtési támogatás | 70 |
| Rendszeres gyermekvédelmi támogatás | 50 |
| Hátrányos helyzet megállapítása | 26 |
| Önkormányzati lakásban lakók lakbértámogatása | 144 |
| Nem önkormányzati lakásban lakók bérleti díj támogatása | 10 |
| Villamosenergia támogatás | 7 |
| Piaci vásárlási utalvány | 83 |
| **Összesen** | **679** |

A kérelmek elbírálása mellett az ügyintézők - az önkormányzati rendeletek által előírt, illetve más hatóságok általi megkeresésre – környezettanulmányt végeznek.

A Szociális és Lakás Bizottság, a 2023. októberi ülésén 12 család részére a lakáshasználatuk meghosszabbításáról döntött, továbbá 7 család részére pedig rendkívüli szociális krízishelyzetére tekintettel önkormányzati tulajdonban lévő ingatlant jelölt ki. Az érintettek részére a bérlakások bérbeadása megtörtént.

**Közösségi Bérlakás Rendszerben nyilvántartott ingatlanok bérbeadása:**

A tulajdonos által felajánlott ingatlan állapotfelmérését követően, és a bérleti díj elfogadásáról szóló tulajdonosi nyilatkozat alapján 2023. október hónapban 2 ingatlan került a KBR rendszerében bérbeadásra.

A **Sport és Ifjúsági Iroda** vezetője az alábbi tájékoztatást adta az iroda munkájáról, tevékenységéről a 2023. október 12-től – 2023. november 15.  közötti időszakra vonatkozóan:

A sport területén végzett feladatok:

* 2023. októberi bizottsági és közgyűlési határozatok végrehajtása;
* polgármesteri, alpolgármesteri, rendelkező levelek elkészítése;
* támogatási szerződések elkészítése;
* november havi közgyűlési és bizottsági előterjesztések elkészítése;
* szombathelyi székhelyű sportszervezetek aktuális ügyeinek segítése, koordinálása;
* beérkezett elszámolások ügyrend szerinti kezelése.

Az iroda szervezésében kerültek lebonyolításra különböző diáksport rendezvények, többek között:

* általános és középiskolások részére futsal diákolimpia;
* középiskolások részére fiú kosárlabda diákolimpia;
* általános iskolások részére floorball diákolimpia;
* középiskolások részére fiú röplabda diákolimpia;
* általános iskolások részére asztalitenisz diákolimpia;
* általános iskolások részére játékos sportverseny diákolimpia.

Az iroda

* segítette, koordinálta a szombathelyi székhelyű sportszervezetek aktuális ügyeit, valamint az iroda tájékoztatta az aktuális további pályázatokról a sportszervezetek vezetőit;
* folytatta a 2023. évre tervezett szabadidősport rendezvényeket, versenyeket lebonyolítását, amelyet a Városstratégiai, Idegenforgalmi és Sport Bizottság március havi bizottsági ülésen elfogadott; a szabadidősport sportrendezvények szervezése, lebonyolítása a Sport és Ifjúsági Iroda közvetlen sportszakmai irányításával és sportági szakemberek közreműködésével valósulnak meg;
* elvégezte az önkormányzati sportkitüntetésekkel kapcsolatos teendőket;
* megszervezte és lebonyolította a III. Csótó-szigetfutás rendezvényt;
* megszervezte és lebonyolította a Városi Tenisz Csapatbajnokság díjátadó rendezvényt;
* szervezésében valósult meg az Őszi Kerékpártúra Jákra elnevezésű rendezvény;
* megkezdte a Diákolimpikonok Jutalmazása elnevezésű ünnepség szervezését;
* megkezdte a 2022/2023-as tanév diákolimpiai eredményeinek feldolgozását;
* szervezésében került megvalósításra a Városi Asztalitenisz verseny;
* lefolytatta a 2023. évre tervezett Diáksport versenyeket, rendezvényeket, amelyet a Városstratégiai, Idegenforgalmi és Sport Bizottság március havi Bizottsági ülésen elfogadott;
* közvetlen sportszakmai irányításával és sportági szakemberek közreműködésével valósul meg a diáksport rendezvények szervezése, lebonyolítása;
* folytatta a 2024. évi Hivatali Nyári Élménytábor előkészítő szervezését;
* megkezdte a téli diák és szabadidősportos rendezvények szervezését;
* szervezésében került lebonyolításra a Kábítószerügyi Egyeztető Fórum;
* napi szinten végzi el a Vasi Diák Közösségi Szolgálat tevékenységéből fakadó adminisztratív feladatokat;
* folytatta az óvodai és iskolai úszásoktatás 2023. év őszi turnusának szervezését és lebonyolítását;
* szervezésében folytatódott a Kalandváros óvodai és iskolai csoportok által történő szervezett látogatása.

Az **Egészségügyi, Kulturális és Köznevelési Iroda** sokrétű feladataiból (egészségügy, önkormányzati programok, kultúra, civil kapcsolatok, köznevelés stb.) fakadóan igen összetett tevékenységet folytat, 2023. október - 2023. november hónapban az alábbi feladatokat végezte:

Önként vállalt önkormányzati feladatok és civil területén végzett feladatok:

* önkormányzati támogatási rendszeren történő regisztrációk ügyintézése;
* beérkező elszámolások ellenőrzése;
* határidő-meghosszabbítás ügyintézése;
* kapcsolattartás civil szervezetekkel;
* Kulturális és Civil Alap pályázat közzétételével és kiírásával kapcsolatos feladatok végrehajtása;
* beérkezett Kulturális és Civil Alap pályázatok feldolgozása;
* Szent Márton Kártya ügyintézés;
* babaköszöntő csomagok előkészítése;
* házasulandóknak „Első gratuláció” előkészítése;
* polgármesteri keret terhére támogatási szerződések elkészítése;
* „Aktív időskor Szombathelyen” programjainak lebonyolítása, szervezése, további programok előkészítése;
* a Szombathelyi Identitásprogram kiterjesztésének előkészítése;
* a Szombathelyi Advent programsorozat előkészítése, egyeztetések.

Egészségügy területén végzett feladatok:

* a 2023. októberi Egészségügyi Szakmai Bizottsági ülés jegyzőkönyvének elkészítése;
* októberi bizottsági, közgyűlési határozatok végrehajtása;
* november havi közgyűlési és bizottsági előterjesztések elkészítése;
* az egészségügyi szolgálati jogviszonnyal kapcsolatos havi jelentés megküldése a Belügyminisztérium részére;
* a Háziorvosi Életpálya Modell kapcsán esedékes összeg számfejtésének, kiutalásának intézése;
* az alapellátási orvosi ügyelet átadásának előkészítése.

Kultúra területén végzett feladatok:

* 2023. októberi bizottsági és közgyűlési határozatok végrehajtása;
* rendelkező levelek, támogatási szerződés készítése;
* novemberi bizottsági, közgyűlési előterjesztések elkészítése;
* kulturális intézmények aktuális ügyeinek intézése.

Köznevelés területén végzett feladatok:

* októberi bizottsági, közgyűlési határozatok végrehajtása;
* novemberi bizottsági, közgyűlési előterjesztések elkészítése;
* óvodai BTM-es gyerekek összeírása és összesítése;
* az óvodai egyszemélyes SNI és BTMN-es gyermekek felmérése, az óvodai pszichológusok, gyógypedagógusok véleményének kikérése;
* 2H és 3H gyermekekről adatszolgáltatás a KIR rendszerben;
* törvényességi ellenőrzés a Szombathelyi Napsugár Óvodában, ellenőrzés előkészítése a Szombathelyi Vadvirág Óvodában;
* vagyonellenőrzés a Vas Vármegyei SZC Gépipari és Informatikai Technikumban;
* nyugdíjas és aktív iskolaigazgatók találkozójának előkészítése, lebonyolítása;
* Petz és „Szombathely visszavár” ösztöndíjak átadásának megszervezése és lebonyolítása 2023. november 14-én;
* 2024. évi belső ellenőrzési tervek bekérése.

A **Közgazdasági és Adó Osztály** vezetője az alábbi tájékoztatást adta az osztály munkájáról 2023. október 12-től – 2023. november beszámolási időszakra vonatkozóan:

Az osztály

* ellátta a költségvetés tervezésével, költségvetési rendelet módosításával, a költségvetés végrehajtásával kapcsolatos feladatokat, gondoskodott a gazdálkodás operatív feladatainak végrehajtásáról,
* biztosította a hatáskörébe utalt helyi és központi adójogszabályok Szombathely területén való egységes érvényesítését, valamint a helyi adókról szóló 1990. évi C. törvény, illetve a képviselő-testület adózással kapcsolatos rendeleteinek és határozatainak végrehajtását,
* figyelemmel kísérte az önkormányzat adóbevételeinek alakulását a vonatkozó központi jogszabályok módosulását,
* intézte a bankváltással kapcsolatos feladatokat az önkormányzat, az intézmények és a nemzetiségi önkormányzatok vonatkozásában.

**Beszámoló az Adókivetési Iroda és az Adóvégrehajtási és Könyvelési Iroda tevékenységéről:**

A fizetési határidő letelte után a hátralékkal rendelkező adózókat folyamatosan felszólítja az iroda a tartozásuk rendezésére, ennek elmaradása esetén velük szemben végrehajtási intézkedéseket foganatosít, amelyek keretében hatósági átutalási megbízások (inkasszók) kerülnek benyújtásra, illetményletiltásra, valamint ingatlanvagyonra történő jelzálogjog, illetve végrehajtási jog alapításával biztosítja a követeléseket és kényszeríti ki a teljesítést.

Az iroda a beérkező adó- és értékbizonyítványok kiadása iránti kérelmek teljesítése során 2023. október 11. - 2023. november 15. közötti időszakban 72 ingatlan értékbecslését végezte el és az erről készített adó-és értékbizonyítványt megküldte a kérelmezők részére.

A **Főépítészi Iroda** vezetője az alábbi tájékoztatást adta az iroda munkájáról:

Az iroda az előző Közgyűlés óta eltelt időszakban településképi véleményeivel közreműködött az építési hatóságok eljárásaiban és településképi bejelentési eljárásokat folytatott le, szakhatósági állásfoglalásokat és hatósági bizonyítványokat adott ki. Az irodát személyesen felkereső ügyfeleknek, tervezőknek szóban és írásban egyaránt nyújtott tájékoztatást. A polgármesteri levéltervezeteket elkészíti, részt vett a Területi Építészeti-Műszaki Tervtanács ülésein. Az új településrendezési eszköz elkészült tervezetének véleményezési szakasza lezárult, a beérkezett véleményeket, illetve az azokra adott válaszokat a Közgyűlés 2023. november 9. napján tartott rendkívüli ülésén elfogadta. Az iroda megkérte az állami főépítésztől a záró szakmai véleményt.

A **Hatósági Osztály** vezetője az alábbi tájékoztatást adta az osztály munkájáról, valamint az osztály munkáját érintő jogszabályi változásokról:

Az állam működésének további egyszerűsítésével összefüggő rendelkezésekről szóló 2023. évi LXX. törvény több, a Hatósági Osztály működését is érintő jogszabályt módosított.

A törvény általánosságban vezeti be a hirdetőtáblán történő kifüggesztés helyett a honlapon történő közzétételt, így többek között az ingatlan-nyilvántartásról szóló 1997. évi CXLI. törvény, a hagyatéki eljárásról szóló 2010. évi XXXVIII. törvény, valamint az általános közigazgatási rendtartásról szóló 2016. évi CL. törvény (a továbbiakban: Ákr.) ezzel összefüggő rendelkezései megváltoztak.

Az Ákr.-ben továbbá a közigazgatási hatósági döntéssel szemben benyújtott keresetlevéllel kapcsolatos rendelkezések is módosultak.

Ezen túlmenően a törvény módosította az anyakönyvi eljárásról szóló 2010. évi I. törvényt, amely 2024. szeptember 1-i hatállyal bevezeti a házasságkötési szándék elektronikus úton történő bejelentésének lehetőségét.

Az **Általános Hatósági Iroda** 2023. október havi munkavégzéséről az alábbiakban adok tájékoztatást.

Az irodához tartozó *anyakönyvvezetők* munkája során 2023. október 1–31. között az alábbi új anyakönyvi események történtek:

* születés anyakönyvezése: 141,
* házasságkötés: 29,
* haláleset anyakönyvezése: 166.

Az anyakönyvvezetők végzik emellett papíralapú bejegyzések, adatváltozások rögzítését az Elektronikus Anyakönyvbe. 2023. október 1–31. között a bejegyzett események száma az alábbiak szerint alakult:

* születési események és ehhez kapcsolódó változások: 377,
* házassági bejegyzések és ehhez kapcsolódó változások: 98,
* halotti bejegyzések: 19.

Az anyakönyvvezetőknek feladata a házassági szándékbejelentéssel egyidejűleg a hivatalból kiállításra kerülő személyazonosság igazolására alkalmas hatósági igazolványok kiállításához szükséges arcképmás, aláírás, valamint ujjnyomat felvételezése, ha a házassági név eltérő lesz a születési névtől vagy a házasságkötés előtt közvetlenül viselt névtől. 2023. október hónapban 11 ügyben kellett elvégezni ezeket a feladatokat.

2023. október 10-én 14 fő állampolgársági eskütételére került sor.

Az anyakönyvi igazgatásban az anyakönyvvezetők mellett 2 fő *rendezvényszervező* végzi városunkban a házasságkötések megszervezésével, megrendezésével járó feladatokat, gondoskodnak – a házasulandók igényeit figyelembe véve – az ünnepélyesség, az esztétikum megjelenítéséről.

A házasságkötések mellett a rendezvényszervezők 2023. október hónapban közreműködtek 1 állampolgársági eskütételen is. Továbbá részt vettek az Aradi Vértanúk kivégzésének 174. évfordulója alkalmából 2023. október 6. napján tartott városi megemlékezés, az 1956-os forradalom és szabadságharc 67., a Magyar Köztársaság kikiáltásának 34. évfordulója alkalmából 2023. október 23. napján rendezett városi megemlékezés, valamint a 2023. október 31. napján tartott városi megemlékezés szervezésében.

A *hagyatéki eljárásokban* az iroda hagyatéki ügyintézői végzik a jegyző hagyaték leltározásával kapcsolatos feladatait, fő szabály szerint azon örökhagyók esetében, akik utolsó belföldi lakóhelye Szombathelyen volt. 2023. október 1–31. között 92 ügyben indult meg a hagyatéki leltározás, összesen 1036 irat került iktatásra ezen eljárásokban.

Az iroda végzi a *kereskedelmi tevékenységgel*, a szálláshely-szolgáltatási tevékenységgel kapcsolatos kérelmek, a kereskedelmi és kulturális célú közterület-használati kérelmek, a telep nyilvántartásba vételére irányuló kérelmek, a rendezvénytartási kérelmek, valamint a piac- és vásártartási engedélyek intézését, és az ezekhez kapcsolódó nyilvántartások vezetését. Az ügyintézők egyeztetnek az ügyfelekkel személyesen és telefonon az ügyintézés menetéről, a kérelmek beadásáról, helyes kitöltéséről, a mellékletek csatolásáról. A beérkezett kérelmeket egyeztetik az ügyfelekkel, bizonyos esetekben hiánypótlásra kerül sor.

2023. október hónapban összesen 91 kérelem érkezett:

* 51 kereskedelmi tevékenységgel kapcsolatos kérelem;
* 23 kereskedelmi és kulturális célú közterület-használati kérelem;
* 8 teleppel kapcsolatos kérelem;
* 2 rendezvénytartási kérelem;
* 5 szálláshely szolgáltatási tevékenységgel kapcsolatos kérelem;
* 2 vásárüzemeltetés engedélyezésére irányuló kérelem.

Az iroda folyamatosan végzi a nyilvántartásba vett kereskedelmi tevékenységek hatósági ellenőrzését, valamint a kereskedelmi tevékenységek végzésének feltételeiről szóló 210/2009. (IX.29.) Korm. rendelet alapján vezetett nyilvántartás felülvizsgálatát. Az ellenőrzések keretében 2023. október hónapban 3 helyszíni szemlére került sor.

A kereskedelmi tevékenységgel, valamint a szálláshely-szolgáltatási tevékenységgel kapcsolatban nyilvántartásba vett adatokból folyamatos a statisztikai adatszolgáltatás a Központi Statisztikai Hivatal felé.

Az Iroda látja el az *állatvédelemmel* kapcsolatos feladatokat. Az eljárásokban a bejelentések alapján lefolytatja a szükséges hatósági ellenőrzéseket és helyszíni szemléket, idézéseket hajt végre, meghallgatásokat tart, eljárásokat indít, illetve kezdeményez, megkeres más hatóságokat, állásfoglalásokat kér, tájékoztatásokat ad. 2023. október hónapban 5 új bejelentés érkezett a jegyzőhöz állatvédelmi ügyben. Ebben az időszakban 4 helyszíni szemlére került sor, és 8 állatvédelmi hatósági ügyben született határozat, amelyekben figyelmeztetés szankció, valamint az állattartás megszüntetésének elrendelése került alkalmazásra az állatvédelmi jogszabályok megsértése miatt.

Az iroda ellátja a jegyző, mint élelmiszerlánc-felügyeleti szerv *növényvédelmi* feladatait. 2023. október 1–31. közötti időszakban 2 növényvédelmi tárgyú bejelentés érkezett. Ebben a hatáskörben az iroda 10 esetben végzett bejelentés, illetve saját észlelés alapján hatósági ellenőrzést (helyszíni szemle).

Az iroda jár el a Polgári Törvénykönyvről szóló 2013. évi V. törvény 5:8. §-a alapján a jegyző hatáskörébe utalt *birtokvédelmi* eljárásokban. 2023. október hónapban 6 új eljárás indult, a folyamatban lévő ügyek közül 10 eljárás zárult határozathozatallal.

Az iroda folytatja le a közösségi együttélés alapvető szabályainak megszegése miatt indított *közigazgatási eljárásokat* a zöldterületen történő közlekedésre, várakozásra vonatkozó eljárások kivételével. 2023. október hónapban a Közterület-felügyelet bejelentése alapján 6 esetben indult eljárás. A folyamatban levő ügyek közül 2023. október hónapban 1 közigazgatási eljárás zárult le, amelyben figyelmeztetés közigazgatási szankció került alkalmazásra.

Az iroda végzi a különböző *hirdetmények* – ideértve az Önkormányzat saját hirdetményei mellett más hatóságok megkereséseit, valamint a földforgalmi törvény alapján a termőföld adásvételi és haszonbérleti szerződéseket is – hirdetőtáblán történő kifüggesztését, illetve honlapon való közzétételét. 2023. október hónapban összesen 116 hirdetmény közzétételére került sor.

Az Általános Hatósági Irodához tartozó *Ügyfélszolgálat* munkájáról az alábbiakban számolok be.

Az Ügyfélszolgálathoz e-mailen és telefonon is érkeznek megkeresések, bejelentések, illetve az ügyfelek személyesen is kérnek tájékoztatást. Ezek számadatai 2023. október hónapban az alábbiak szerint alakultak:

|  |  |  |  |
| --- | --- | --- | --- |
| Hónap | e-mail | telefon | általános információ |
| 2023. október | 180 | 71 | 98 |

Fentieken túl az ügyfélszolgálati ügyintéző 113 esetben tájékoztatást adott a LED-csere program kapcsán érdeklődőknek, továbbá 3 esetben segítséget nyújtott a Gondosóra program kapcsán. Szent Márton-kártya kiadására pedig 2023. október hónapban 62 esetben került sor.

A Hatósági Osztály vezetőjének közvetlen irányítása alatt végzi munkáját a ***védelmi ügyintéző***. Ellátja a védelmi és biztonsági igazgatással kapcsolatos feladatokat. Döntésre előszíti a polgármester hatáskörébe tartozó honvédelmi, polgári védelmi ügyeket, a védelmi és biztonsági igazgatás területi vagy helyi szerve által szerevezett honvédelmi képzésén, felkészítésen, illetve gyakorlaton részt vesz, szervezi az önkormányzati rendezvények biztosítását, megszervezi a Bűnmegelőzési, Közbiztonsági és Közrendvédelmi Bizottság ülését és ellátja az adminisztratív feladatokat. Figyelemmel kíséri az önkormányzat részéről a rendőrségnek és a katasztrófavédelemnek biztosított támogatás felhasználását. Kapcsolatot tart a honvédség, rendvédelmi szervek, a katasztrófavédelmi helyi szervezeteivel és a közterület-felügyelettel, Blaguss Agora Hungary Kft-vel és Volánbusz Zrt-vel.

A védelmi ügyintéző emellett októberben ellátta az október 6-i, október 23-i és október 31-i városi megemlékezések lebonyolításával kapcsolatos feladatokat, egyeztetett a honvédséggel, Honvédelmi Minisztériummal, a koszorúzások során a Szombathelyi 11-es Huszár Hagyományőrző Egyesülettel és polgárőrségekkel, a forgalomkorlátozásokkal kapcsolatban mind a rendőrséggel, mind a Blaguss Agora Hungary Kft-vel és Volánbusz Zrt-vel.

A Hatósági Osztályhoz tartozó **Közterület-felügyelet** 2023. október 1–31. közötti időszakban végzett tevékenységéről az alábbiakban számolok be:

1. Térfigyelő ügyeleti szolgálat

A fenti időszakban a térfigyelő ügyeleti szolgálathoz összesen 163 db lakossági bejelentés érkezett. A lakossági bejelentések a Közterület-felügyelet felé 143 esetben telefonon, 13 esetben elektronikus úton, 7 esetben személyesen történtek.

A Szombathelyi Rendőrkapitányság hivatalos megkeresésére 9 alkalommal került sor kamerafelvétel átadására, kiadására a hatályos jogszabályok mindenkori betartása mellett.

A térfigyelő ügyeleti szolgálat kamerán észlelt szabálysértés és szabályszegés megszüntetése érdekében 7 esetben alkalmazott hangszórón keresztül figyelmeztetést, valamint 5 esetben alkalmazott feljelentést. 74 esetben vált szükségessé egyéb intézkedés (FÉHE Nonprofit Kft. értesítése hajléktalan elszállítása ügyében, lakosság tájékoztatása, IPL rendszerben adatlekérés).

A Szombathelyi Rendőrkapitányság járőrei 3 esetben intézkedtek a térfigyelő ügyeleti szolgálat által kamerán észlelt szabálysértés és szabályszegés megszüntetésének ügyében.

A Szombathelyi Rendőrkapitányság különböző szervezeti egységei összesen 27 esetben kértek segítséget munkavégzésük elősegítése érdekében.

1. Gépkocsizó reagáló szolgálat

A reagáló szolgálat a fenti időszakban 168 esetben alkalmazott szabálysértések észlelése esetén figyelmeztetést. 22 esetben alkalmaztak feljelentést és 1057 esetben foganatosítottak egyéb intézkedést. Ezekben az esetekben a FÉHE Nonprofit Kft. értesítése hajléktalan elszállítása ügyében, helyszíni ellenőrzés végrehajtása, lakosság tájékoztatása vált szükségessé.

Ezen időszakban a gépkocsizó reagáló egység – saját észlelésre, illetve a Térfigyelő Ügyeleti Szolgálat utasítására végrehajtott ellenőrzés során – a gépjármű forgalomra alkalmatlan állapota miatt 28 esetben helyezett el értesítést a gépjárműveken.

1. Közterületi járőrszolgálat

A közterület-felügyelők járőrszolgálatuk során 2023. október hónapban az alábbi intézkedéseket alkalmazták:

|  |  |  |  |
| --- | --- | --- | --- |
| **Intézkedések fajtája** | **Figyelmeztetés** | **Szabálysértési feljelentés** | **Közigazgatási eljárás** |
| **Közúti közlekedési szabályok megsértése** | 279 | 1 | 2 |
| **Közrend elleni szabálysértések** | 5 | 1 | 0 |

A járőrszolgálat által mobiltelefonos applikáción keresztül összesen 18 jelzés került beküldésre, amelyek további intézkedéseket igényeltek.

A frekventált helyszíneken a Közterület-felügyelet fokozott jelenléte és visszatérő ellenőrzése továbbra is biztosított. A belváros közbiztonságának és köztisztaságának növelése és annak megóvása érdekében továbbra is állandó járőrpár hajtotta végre a közterületi ellenőrzéseket, valamint tette meg a szükséges intézkedéseket. A belváros és környékének ellenőrzése folyamatos, illetve az ellenőrzések számát szinten tartja a Felügyelet. Tekintettel arra, hogy a nyári időszakban megszaporodott a randalírozó, valamint italozó személyek megjelenése a közterületi játszótereken, ezért továbbra is fokozott volt az ellenőrzés és a közterületi jelenlét feladatvégrehajtásoktól függően. Továbbá a Váci Mihály utcában található szolgáltatóház, valamint annak környéke is kiemelt területként került kezelésre.

Az elmúlt időszakban fokozottan ellenőriztük a Fő téren szabálytalanul közlekedő kerékpárosokat. A szabálysértőkkel szemben a térfigyelő kamerarendszerhez rendelt hangszórón keresztül alkalmaztunk figyelmeztetéseket, valamint a gyalogos járőrszolgálat helyszíni intézkedéseket folytatott le.

1. Mezőőri szolgálat

A mezőőri szolgálat munkatársai a külterületi részeken folyamatos ellenőrzést tartottak, amely során 1 esetben kezdeményeztünk közigazgatási hatósági eljárást a Vas Vármegyei Kormányhivatal felé. Redmine rendszeren történő jelzés 1 esetben történt.

1. Állategészségügyi és Ebrendészeti Szolgálat

Az Állategészségügyi és Ebrendészeti Szolgálat 2023. október havi tevékenységéről az alábbiakban számolok be:

|  |  |
| --- | --- |
| **2023. október 1–31.** | **db** |
| 2023. október 1. napján a telepen lévő ebek száma | 18 |
| Közterületen befogott eb | 1 |
| Állatvédő szervezettől átvett eb | 0 |
| Hatósági megfigyelés alatt lévő eb | 0 |
| A telepről a gazdának átadott eb | 2 |
| Örökbeadott eb | 0 |
| Közterületen befogott, az állatkórháznak – az eb egészségügyi állapota miatt – átadott eb | 0 |
| Állatkórházban elaltatott eb (eutanázia) | 0 |
| Állatvédő szervezeteknek átadott eb | 0 |
| Lakossági bejelentésre közterületen keresett, de meg nem talált kóbor eb | 9 |
| Kutyatetem | 5 |
| Egyéb állattetem (galamb, sün, macska, patkány stb.) | 13 |
| 2023. október 31. napján a telepen lévő ebek száma | 17 |

1. Egyéb feladatok

*Forgalomra alkalmatlan gépjárművek:* A fenti időszakban összesen 40 esetben történt észlelés. A közterületi járőrszolgálat 12 esetben észlelt olyan gépjárművet, amely hatósági jelzéssel nem rendelkezett, valamint 3 db járművet, mely regisztrációs matrica alapján került azonosításra. Továbbá a felügyelők 1 db külföldi hatósági jelzéssel ellátott gépjárművet észleltek a közterületen, amely forgalomra alkalmatlannak minősült. 2 db gépjármű került elszállításra, amelyből 1 esetben történt meg a kiváltás a tulajdonos által.

A Közterület-felügyelet a tulajdonjogban történt változás bejegyzésének elmulasztása miatt 2023. október hónapban 1 esetben kezdeményezte gépjármű forgalomból történő ideiglenes kivonását.

*Illegális hulladék elhelyezés:* A hatáskörrel rendelkező Vas Vármegyei Kormányhivatal Környezetvédelmi, Természetvédelmi és Hulladékgazdálkodási Főosztály felé összesen 7 esetben kezdeményeztünk közigazgatási eljárást.

*Zöld területen való várakozás miatti közigazgatási eljárásokkal kapcsolatos intézkedések:*

|  |  |
| --- | --- |
| 2023. október hónapban megindított új közigazgatási hatósági eljárások | 14 db |
| 2023. október hónapban meghozott határozatok száma | 14 db |
| * ebből közigazgatási szankciók száma | 9 db |
| * figyelmeztetések száma | 9 db |
| * közigazgatási bírságok száma, összege | 0 db |
| * a jogsértés el nem követését megállapító határozatok száma | 5 db |

*Közösségi együttélés szabályainak megszegése miatt indított közigazgatási eljárások:* A Közterület-felügyelet az Általános Hatósági Iroda felé 3 esetben közterület-használati hatósági engedély hiánya miatt, valamint 4 esetben forgalomra alkalmatlan gépjármű közterületen történő engedély nélküli tárolása miatt indított közigazgatási hatósági eljárást.

*Büntetőeljárások megindítása:* A Közterület-felügyelet büntetőeljárást a Szombathelyi Rendőrkapitányság irányába október hónapban térfigyelőkamera felvétel alapján 1 esetben „garázdaság”, 1 esetben „lopás” bűncselekmény elkövetésének alapos gyanúja miatt kezdeményezett, további 1 esetben egyedi azonosító jellel való visszaélés bűncselekmény elkövetésének alapos gyanúja miatt.

*Biztosítási feladatok:* A város területén folytatódott a városi nagytakarítási program, amely keretében parkolók, nagyobb területek zárása, annak ürítése és biztosítása vált szükségessé. Ezek során a társszervekkel (SZOVA NZrt., Szompark Kft.) komplex takarítási, útburkolat festési, valamint parkfenntartási munkálatok kerültek elvégzésre. A parkoló zárási és ürítési feladatok az alábbi napokon és helyszíneken kerültek végrehajtásra:

* október 3.: Váci Mihály utca 13-35. szám előtti parkoló;
* október 5.: Bolyai János utca 2. szám előtti és 3. szám mögötti parkoló;
* október 10.: 11-es huszár út 90-94. szám mögötti parkoló;
* október 12.: 11-es huszár út 106-110. szám mögötti parkoló;
* október 17.: Pázmány Péter krt. 28. szám körüli parkoló;
* október 19.: Szent Gellért u. 45-47. szám körüli parkoló;
* október 24.: Vörösmarty Mihály utca 31/A. szám tömbbelső.

A rendezvénybiztosítások az alábbi napokon kerültek végrehajtásra:

* október 6.: az Aradi Vértanúk kivégzésének 174. évfordulója alkalmából tartott városi megemlékezés;
* október 23.: az 1956-os forradalom és szabadságharc 67., a Magyar Köztársaság kikiáltásának 34. évfordulója alkalmából rendezett városi megemlékezés;
* október 30-31.: Mindenszentek és halottak napja biztosítása a Jáki úti temetőnél.

A **Városüzemeltetés Osztály** vezetője az alábbi tájékoztatást adta az osztály tevékenységéről:

A **Közbeszerzési Iroda** az előző Közgyűlés óta eltelt időszakban folyamatosan közreműködik a pályázatok támogatási szerződési határidejének ütemezésében, a projektek közbeszerzési munkarészeinek ellenőrzési eljárásaiban.

A közbeszerzéseket érintő jogszabályi változások:

2023. október 31. napján közzétételre került a Magyar Közlönyben **az állami építési beruházások** **rendjéről szóló** **2023. évi LXIX. törvény**, amely a kihirdetését követő 8. napon belül lépett hatályba.

A törvény újraszabályozza az állami építési beruházások teljes folyamatát az előkészítéstől a tervezésen és kivitelezésen át az üzemeltetésig és fenntartásig.

A törvény hatálya a közbeszerzésekről szóló 2015. évi CXLIII. törvény szerinti nemzeti közbeszerzési értékhatárt elérő, új építmény, építményrész, építményegyüttes megvalósítására, meglévő épület bővítésére, felújítására, helyreállítására, lebontására irányuló építési beruházásra terjed ki, amelynek megvalósításához felhasznált költségvetési vagy nem közvetlen európai uniós forrás külön-külön, vagy együttesen a becsült érték ötven százalékát meghaladja.

A törvény részletesen meghatározza, hogy mely beruházások nem tartoznak a hatálya alá. E kivételi kör speciális elemei az egyházi jogi személyek, a civil szervezetek, az országos, illetve a helyi nemzetiségi önkormányzatok, a közfeladatot ellátó közérdekű vagyonkezelő alapítványok építési beruházásai, továbbá a határon túli költségvetési támogatás felhasználásával megvalósítandó építési beruházások.

A törvény részletes szabályokat határoz meg az állami magasépítési beruházások és a sajátos építményfajták megvalósítására irányuló állami építési beruházások, valamint az állami építési beruházások új intézményrendszere kapcsán.

A törvény egyik alapelve, hogy a kapcsolódó állami feladatokat lehetőség szerint az állami intézményrendszeren belül szükséges ellátni, az állami gazdasági társaságok irányából az állami beruházásokért felelős miniszter által vezetett minisztérium irányába átterelve azt, csökkentve ezáltal az irányítási szinteket is.

A törvény alapján az állami építési beruházásokkal kapcsolatban a Kormány új mechanizmusban dönt. Az állami építési beruházások végrehajtásának alapja az állami építési beruházási keretprogram, amely szakpolitikai-ágazati beruházási koncepciókra és ágazati beruházási tervekre épül. A törvény alapján elfogadott első állami építési beruházási keretprogram a 2035. december 31-ig tartó programozási időszakra szól.

A minisztérium az állami építési beruházásokhoz kapcsolódó költségek nyomon követése és átláthatóvá tétele érdekében több információs rendszert működtet. Ezek közül kiemelendő a nyilvánosan hozzáférhető költség és termék műszaki információs rendszer, az állami építési beruházási projektek előrehaladásának nyomon követésére szolgáló a központi informatikai rendszer, továbbá projektenként egy BIM alapú műszaki nyomonkövetési rendszer.

A törvény visszaállítja a tervellenőrzés intézményrendszerét.

A törvény szerint a műszaki ellenőrt az építtető választja ki a tervezési szolgáltatások beszerzésére irányuló közbeszerzési eljárás előkészítése előtt és a tervezéstől a kivitelezés lezárásig rendelkezésre kell állnia. A kivitelező kiválasztására irányuló közbeszerzési eljárás során a törvény meghatározza az előnyt jelentő szempontokat. Ilyen szempont többek között az építési hulladék szelektív gyűjtése, a felhasznált újrahasznosított alapanyag aránya, a minél alacsonyabb összesített C02- kibocsátás, valamint a minősített szolgáltatás igénybevétele.

A kivitelezési szerződés megkötése szerződésminta alkalmazásával történik, melyet a minisztérium a honlapján tesz közzé. Az építtető a kivitelezési szerződésben köteles tartalékkeretet képezni, mely kizárólag építési beruházás teljesítéshez szükséges, a szerződéskötés időpontjában előre nem látható körülmények által indokolt munkákra használható fel.

Az állami építési beruházás kapcsán felmerült műszaki jellegű vitákat a Teljesítésigazolási Szakértői Szerv bírálja el.

Az állami építési beruházáshoz kapcsolódó tervezői, műszaki ellenőri, kivitelezői vállalkozási szerződések teljesítésével összefüggő, 200 millió forintot meghaladó pertárgyértékű polgári jogvita elbírálására, tekintettel a szerződések jelentős közbeszerzési vonatkozásaira, a törvényjavaslat a Fővárosi Törvényszék kizárólagos illetékességének megállapítását rögzíti.

A törvény hatálybalépésével egyidejűleg átalakításra kerül a felelős akkreditált közbeszerzési szaktanácsadó intézménye, amely ezután állami közbeszerzési szaktanácsadóként működik.

A törvény átmeneti rendelkezései a jogalkotásról szóló törvény rendelkezéseire figyelemmel kerültek megállapítására, mely szerint a jogszabályi rendelkezést - ha jogszabály eltérően nem rendelkezik - a hatálybalépését követően keletkezett tényekre és jogviszonyokra, valamint megkezdett eljárási cselekményekre kell alkalmazni.

A már megkezdett beruházások esetében a hatályon kívül helyezett állami magasépítési beruházások megvalósításáról szóló törvény e törvényben meghatározott rendelkezései - az átmeneti rendelkezések között meghatározott korlátok figyelembevételével - továbbra is alkalmazandók.

2023. október 16. napján közzétételre került a Magyar Közlönyben a területfejlesztési miniszter 3/2023. (X.16.) TFM rendelete **a közbeszerzési és tervpályázati hirdetmények feladásának**, **ellenőrzésének és közzétételének szabályairól**, a hirdetmények mintáiról és egyes tartalmi elemeiről, valamint az éves statisztikai összegezésről szóló 44/2015. (XI. 2.) MvM rendelet módosításáról. A rendelet 2023. október 25-től hatályos rendelkezései értelmében a közbeszerzési hirdetmények közzétételére használandó hirdetménymintákról a közbeszerzésekért felelős miniszter az EKR honlapján közleményt tesz közzé.

Az előző közgyűlés óta eltelt időszak folyamatban lévő közbeszerzési eljárásait és azok stádiumait az alábbi táblázat tartalmazza.

|  |  |  |
| --- | --- | --- |
|  | **Eljárás megnevezése** | **Állapot** |
| 1. | **Szentkirályi bölcsőde építése** | A KFF támogató záró tanúsítványát 2023. október 17. napján kiállította. A nyertes ajánlattevővel, a WESTUNION-PLAN Kft.–vel a szerződés 2023. november 13. napján aláírásra került. |
| 2. | **Északi iparterület közlekedési csomópont kialakítása** | A nyertes ajánlattevővel, a Strabag Kft-vel a vállalkozási szerződés 2023. november 13. napjától köthető. |
| 3. | **Villamos Energia beszerzése SZMJV Önkormányzata és a Savaria Városfejlesztési Kft. részére 2024. évre - központosított beszerzés** | A nyertes ajánlattevővel, az MVM Zrt-vel a vállalkozási szerződés aláírása folyamatban van. |
| 4. | **Közbeszerzési Hatóság szerződésellenőrzési eljárása a SZMJV kerékpárosbarát fejlesztése 1. részajánlati körében** | A Közbeszerzési Döntőbizottság jogorvoslati eljárást indított 2023. október 9. napján a Közbeszerzési Hatóság Elnöke hivatalbóli kezdeményezésére szerződés teljesítése során megvalósult feltételezett jogsértés miatt önkormányzatunk és a Strabag Kft ellen.  Az ügyben az eljárás folyamatban van. |
| 5. | **Közbeszerzési Hatóság szerződésellenőrzési eljárása a Bölcsődei eszközök beszerzése 1. részajánlati körében** | A Közbeszerzési Hatóság éves ellenőrzési tervének megfelelően közbeszerzési szerződés teljesítésének ellenőrzésére irányuló eljárást indított Önkormányzatunk és a Balázs-Diák Kft ellen. A hatósági ellenőrzés 2023. november 9-én kelt jegyzőkönyv kiállításával lezárásra került, az ellenőrzés hiányosságot nem talált. |
| 6. | **TOP-7.1.1-16-H-ERFA-2020-00780 A Szedreskert szabadtéri közösségi rendezvénytérré fejlesztése** | 2023. október 26-án a Magyar Államkincstár záró helyszíni ellenőrzése során közbeszerzési hiányosságot nem tárt fel. |
| 7. | **TOP-7.1.1-16-H-ERFA-2020-00782 Belvárosi közösségi tér fejlesztése** | 2023. november 9-én a Magyar Államkincstár záró helyszíni ellenőrzése során közbeszerzési hiányosságot nem tárt fel. |

A **Beruházási Iroda** vezetője az alábbi tájékoztatást adja az iroda munkájáról:

**TOP-6.4.1.-16 számú Fenntartható városi közlekedésfejlesztés** című felhívás keretén belül a **Szombathely és Vép között tervezett kerékpárút** kivitelezése befejeződött. Az ingatlan nyilvántartásban történő átvezetésről gondoskodott az iroda, válasz még nem érkezett a földhivataltól.

**Szombathely-Balogunyom településeket összekötő kerékpárút** kivitelezése befejeződött. A forgalomba-helyezési engedély rendelkezésre áll, a záró auditálás befejeződött. Az átvezetéshez szükséges dokumentumok földhivatalhoz történő benyújtásáról gondoskodott az iroda április elején, válasz még nem érkezett.

**TOP-6.1.5-15-SH1-2019-00002 Ferenczy I. utcai fejlesztés:**

A Szent Quirinus utca csapadékvíz elvezetésének vízjogi üzemeltetési engedélyezését megindította az iroda, folyamatban van az eljárás, a kiadott hiánypótlási felhívásban kért dokumentumok beszerzése történik. Az első auditori vélemény az út korai szakaszában lévő használatáról beérkezett, annak értékelése zajlik.

A projekten belül megvalósuló

* Károly Róbert utca burkolat felújításának kivitelezése során a műszaki átadási eljárás kezdődött meg 2023. november 15-én, a zárás koordinálását, felügyeletét, ellenőrzését végzi az iroda;
* Szőlős utca burkolat felújításának kivitelezése során a műszaki átadási eljárás megkezdődött 2023. november 15-én, a zárás koordinálását, felügyeletét, ellenőrzését fogja össze az iroda;
* Kodály Zoltán utca felújításának kivitelezése során a műszaki átadási eljárás megkezdődött 2023. november 17-én, az iroda a zárás koordinálását, felügyeletét, ellenőrzését fogja össze.

**TOP-7.1.1-16-H-ERFA-2020-00792 jelű „A Zarkaházi Szily-kastély fejlesztése a gyöngyöshermán-szentkirályi közösség számára” projektben** a kivitelezési munkák elkészültek,a műszaki átadás-átvételi eljárás megindításra került 2023. október 9.-én.

**TOP 7.1.1.-16-H-ERFA-2020-00781 jelű „A gyöngyösszőlősi klubház fejlesztése” projektben** a kivitelezési munkák lezárultak, a projekt zárás zajlik, a rehabilitációs szakértői nyilatkozat beszerzését intézi az iroda.

**TOP-7.1.1-16-H-ERFA-2020-00782 jelű „Belvárosi közösségi tér fejlesztése” projektben** a vállalkozói központ felújítása befejeződött, a műszaki átadás-átvétel rendben lezajlott, az ezzel kapcsolatos feladatokat fejezte be, zárta le az iroda.

**RRF 1.1.2-2021 azonosító számú „Bölcsődei nevelés fejlesztése” a Szombathely, Szent István király utca 119. sz. 11725 hrsz-ú ingatlanon:** Eredményes beszerzési eljárást követően a Miniszterelnökség szabálytalansági eljárást kezdeményezett Önkormányzatunkkal szemben. A Közgyűlés 2023. november 9-i ülésén úgy határozott, hogy az eljárástól függetlenül a vállalkozási szerződés a nyertes ajánlatot tevő kivitelezővel kerüljön aláírásra. A Miniszterelnökség 2023. november 10-i levelében értesítette Önkormányzatunkat, hogy az eljárást lezárta, szabálytalanság nem történt. A bölcsőde építésére vonatkozó vállalkozási szerződés a Westunion-Plan Kft-vel a 2023. november 13-án aláírásra került, a munkaterület átadás-átvétel 2023. november 15-én megtörtént.

**1625/2021. (IX.3.) Korm. határozat szerinti 905 millió Ft támogatás**

* A Vásárcsarnok környezetének rekonstrukciója: a forgalomba-helyezési engedélyt 2023. júliusában megkapta az Önkormányzat, a projekt lezárult, garanciális időszakba lépett.
* A Szent István király utcai Gyöngyös-patak hídrekonstrukció: a kivitelezési munkákat a Szkendó Kft. elvégezte. A műszaki átadás-átvételi eljárás megkezdődött, a végleges forgalomba helyezési engedélyt a hatóság 2023. október 24-ei dátummal kiadta. A projekt zárásával kapcsolatos feladatokat végzi az iroda.

**1625/2021. (IX.3.) Korm. határozat szerinti + 300 millió Ft támogatás**

**Zanati kerékpárút fejlesztése projekt:** A kivitelezés befejeződött, a forgalombahelyezési engedélyt a hatóság kiadta, az ingatlan nyilvántartásban történő átvezetéshez szükséges dokumentumok beszerzését végzi a Beruházási Iroda.

**Villamosenergia** beszerzése: A 2024. évi villamos energia beszerzésre irányuló közbeszerzési eljárás lezárult. A nyertes ajánlattevő MVM Next Energiakereskedelmi ZRt-vel a szerződéskötés megtörtént.

A szombathelyi északi iparterület 4 MWA teljesítménybővítés a Vépi úti alállomás és a 02089/3 hrsz. alatt létesített új kapcsolóállomás között, földkábelen keresztül 6000 m hosszan kerül biztosításra szerződés. A földkábel tervezése és kivitelezése E.ON Zrt. beruházás keretében valósul meg, a munkák várható befejezése az E.ON Zrt. tájékoztatása szerint 2024. március 31.

**Szombathely, Bartók Béla krt. – Gagarin utca – Jókai utca – Jégpince utca kereszteződésben körforgalom kialakítási** munkái befejeződtek, a forgalombahelyezési engedély iránti kérelem benyújtásra került, a hatóság által kiadott hiánypótlási felhívásban foglaltak teljesítését végzi az iroda. A körforgalmi csomópont belső szigetének beültetésére a támogatóval a megállapodás aláírásra került, a beültetés megtörtént, a támogatói tábla megrendelésre került, 2023. november végére az elhelyezése megtörténik.

**Szombathely, Markusovszky utca – Sugár út – Horváth Boldizsár krt. – Dr. István Lajos krt. kereszteződésben körforgalom** kivitelezési munkái, a műszaki átadás-átvételi eljárás lezárult, a forgalombahelyezési engedély megszerzése folyamatban van.

**Szombathely területén új gyalogátkelőhelyek közvilágításainak kiépítése:** A közvilágítás kiépítése elkészült, a műszaki átadás-átvételi eljárás lezárult. A forgalomtechnikai és burkolatépítési munkák folynak, melyeket a Szova Zrt. végzi.

Helyszínek:

1. Demeter utcában (a Metro áruház előtti szervizútra, a Repülők útján meglévő gyalogátkelőhely folytatásaként) 1683/4 hrsz;

2. Kassák Lajos utca és Faludi Ferenc utca kereszteződésében Kassák u. 6.-tól a Kassák u. 12. felé, Kassák u. 12.-től a Kassák utca 11. felé.) 3785/4.; 3785/75. hrsz.

3. Kodály Zoltán utca 1. kereszteződésében (Kodály Zoltán utca 1. és Kodály Zoltán utca 12-14. szám közötti úttestre) 3785/56. hrsz.

4. Szófia és Maros utca kereszteződésében (Postától a Kámoni húsboltig, illetve a Postától az Írottkő utca felé) 1529/1.; 876. hrsz.

5. Szent István király utca és Rumi külső út kereszteződésében 11495/2; 11436/2; 11391 hrsz.

**Szombathely, Északi iparterület 02089/5 hrsz-ú ingatlan megközelítését biztosító út és közlekedési csomópont kialakítása**: A kivitelezési munkák elvégzésére vonatkozó vállalkozói szerződés 2023. november 13-án aláírásra került, előkészítését végzi az iroda, a szerződéshez szükséges dokumentumok bekérése vállalkozótól megtörtént. A munkaterület átadás-átvétel november végén történik meg.

**Fedlapcsere program.**: A 184 db csatorna fedél cseréjére került beszerzésre kivitelező, a szerződés aláírásra került, a kivitelezési munkák 2023. szeptember 15. napja után kezdődtek, a kicserélt fedlapok, az elvégzett munka minőségi ellenőrzése folyamatban van.

**Garanciális munkák:**

A Nádasdy utcában lévő aknák garanciális javítása elvégzésre került.

A Szombathely, Szent Imre herceg útja 2. szám (877 hrsz.) előtt található gyalogjárda aszfaltburkolatának garanciális pótlása előírásra került a kivitelezőnek, a munkák elvégzését előkészítette az iroda, és leegyeztette. A javítások jelenleg még zajlanak.

A Szombathely, Szent Imre herceg útja 1. szám (764/3, 764/4 hrsz.) előtt található buszmegálló térkő burkolatának javítása előírásra került a kivitelezőnek, a munkák elvégzését előkészítette, leegyeztette az iroda, a garanciális javítások zajlanak.

**Tervezések:**

* Hunyadi János utca burkolat felújítására (Szent Gellért utcai körforgalmi csomópont és a Károlyi Antal utca között), valamint a Hunyadi úti Gyöngyös patak híd felújítására vonatkozó engedélyes és kiviteli tervek elkészítése, rehabilitációs szakmérnöki feladatok ellátására vonatkozó tervezői szerződés aláírásra került. Az engedélyezési szintű tervdokumentáció elkészült, az építési engedélyt 2023. május 16-án megkapta az önkormányzat.
* Szombathely II. ütem Gyöngyös-patak 1. részgyűjtőre ( Joskar-Ola lakótelep – vasút – Szent Gellért utca – Hunyadi út által határolt terület ) vonatkozó Szombathely város csapadékvíz elvezetésének egységes szerkezetű vízjogi üzemeltetési engedélyezési tervei elkészültek, az engedélyezési eljárás folyamatban van. A tervek benyújtása még nem történt meg, tulajdonosi hozzájárulásokra vár az iroda.
* Szombathely III. ütem Gyöngyös-patak 2. részgyűjtőre (Szent Gellért utca – Gyöngyös-patak – Szentgotthárdi vasútvonal - Hunyadi út által határolt terület) vonatkozó Szombathely város csapadékvíz elvezetésének egységes szerkezetű vízjogi üzemeltetési engedélyezési tervei elkészültek, a vízjogi engedély rendelkezésre áll.
* Szombathely, Akacs Mihály utca 2873 és 3054 hrsz. (Szűrcsapó utca és Forró utca közötti szakasz) burkolat felújítására, valamint a meglévő csapadékvíz csatorna állapotfelmérésére és szükség szerinti cseréjére, új csapadékvíz csatorna építésére vonatkozó teljes körű engedélyezési és kiviteli tervek elkészítésére a tervező beszerzésre került, a tervezési szerződést megkötésre került, a tervezés zajlik.
* Szombathely, Csaba utca (Tátika utca ás a Vásártér közötti szakasz 850 m útburkolat és kerékpárút) felújítására vonatkozó engedélyes és kiviteli tervek elkészítésére a tervező beszerzésre került, a tervezési szerződés aláírásra került. A tervek készítése megkezdődött.
* Szombathelyi körutak (Bartók Béla, Dr. István Lajos, Horváth Boldizsár és Bocskai István körutak a Hazatius F. utcai kereszteződéstől a Semmelweis I. utcai kereszteződésig) felújítására vonatkozó kiviteli tervek elkészítésére a tervező beszerzésre került, a tervezési szerződés pedig aláírásra. A tervek készítése megkezdődött.
* Szombathely, Hajdú utca 9207 hrsz. - a Szalónak utcai csomópont és a Hajdú u. 27. szám közötti szakasz – burkolat felújítására teljes pályaszerkezet cserével, valamint új csapadékvíz elvezetés megoldására vonatkozó teljes körű engedélyezési és kiviteli terv elkészítésére a tervező beszerzésre került, a tervezési szerződés megkötésre került, a tervezés zajlik.

A **Kommunális és Környezetvédelmi Iroda** ellátja a parkfenntartással, a közutak, közterületek, a köztemetők, a csapadékvíz-elvezetés üzemeltetésével és fenntartásával, a helyi közösségi közlekedéssel, a köztisztasággal, a kéményseprő ipari közszolgáltatással, az e-közműegyeztetéssel, a nem közművel összegyűjtött háztartási szennyvíz begyűjtéséről és ártalommentes elhelyezésével, zajvédelemmel, környezetvédelemmel, lakossági bejelentésekkel kapcsolatos feladatokat.

Fentiek alapján *2023. október 12. és 2023. november 14.* napja közti időszakban az ***iktatott ügyek száma 783 db***, amelyből

* közutak, közterületek üzemeltetése és fenntartása
* kezelői hozzájárulások (közművek elhelyezése, közterületek bontása,

útcsatlakozások kialakítása, rendezvények) 259 db,

* úthiba 61 db,
* behajtási engedély 8 db,
* telephely igazolások 2 db,
* köztemetők üzemeltetése és fenntartása 10 db,
* csapadékvíz-elvezetés 8 db,
* helyi közösségi közlekedés 17 db,
* a köztisztaság 18 db,
* kéményseprő ipari közszolgáltatás 0 db,
* az e-közműegyeztetéssel, a nem közművel összegyűjtött háztartási szennyvíz

begyűjtéséről és ártalommentes elhelyezése 0 db,

* közvilágítás 29 db,
* egyéb 29 db,
* víziközmű 21 db,
* zöldterület 18 db,

**összesen: 480 db.**

Hatósági eljárást folytat le a fakivágási, a közterület-használati, a jegyzői hatáskörbe tartozó vízgazdálkodási (az ásott és fúrt kutak létesítési, fennmaradási, üzemeltetési, megszűntetési eljárás), zajvédelmi és hulladékgazdálkodási ügyekben.

*2023. október 12. és 2023. november 14.* napja közti időszakban az iktatott hatósági ügyek szám **303 db**, amelyből

* fakivágás 36 db,
* közterület-használat 159 db,
* vízgazdálkodás 3 db,
* környezetvédelem (zajvédelem és egyéb) 62 db,
* hulladékgazdálkodás 43 db.

Állást foglal helyi természetvédelmi ügyekben, állást foglal és intézkedik a közúti közlekedéssel, fenntartással, üzemeltetéssel, fejlesztéssel, igazgatással, a csapadékvíz elvezetéssel kapcsolatos ügyekben.

A Károly Róbert utcában elkészült az aszfalt kopóréteg, a rekonstrukció befejező munkálatai vannak folyamatban. A Szőlős utca a forgalom számára átadásra került, szintén a befejező munkálatok vannak folyamatban. Rumi Rajki István utca és a Szent Imre herceg utca burkolat felújítási munkálatai megkezdődtek.

A Szófia utca – Maros utca kereszteződésében, a Kodály Zoltán utcában, valamint a Kassák utca – Faludi Ferenc utca kereszteződésében az új gyalogátkelőhelyek kialakítása folyamatban van.

Az őszi utcatakarítás a meglévő ütemterv szerint a Közterület-felügyelet, a SZOVA NZrt., valamint a Szompark Kft.-vel közösen, összehangolva zajlik.

A „Vigyázzunk Együtt Szombathelyre” program keretén belül folyamatosan zajlanak az egyéni választókerületi képviselők önkéntes szemétszedési akciói, továbbá a nagyvállalatok is megkezdték az általuk örökbefogadott parkokban az őszi takarítási munkálatokat.

A fenntartási feladatokat a költségvetés és kapacitás függvényében – az időjárás által is befolyásoltan - folyamatosan végzik a partnercégek (SZOVA NZRt., SZOMHULL NKft. Vasi Flóra Kft., Szkendó Kft.)

A Szombathelyi Parkfenntartási Kft. a város területén ütemterv szerint folyamatosan végzi a fűnyírást, amellyel együtt a lombhúzás is megkezdődött.  A Szombathelyi Parkfenntartási Kft. a parkfenntartási feladatokat, mint parkok takarítását, balesetveszélyes fák kivágását, virágágyások ápolását folyamatosan végzi. A kétnyári virágágyak beültetése befejeződött, az új évelő ágyak kialakítása még 2 helyszínen van hátra. 2023. évi őszi fapótlási terv összeállításra került, 2023. november 20-tól megkezdődik a fapótlás a belvárosban, és folytatódik a többi helyszínen is.

A fametszési igényeket a Szompark Kft. a lakosság részéről összegyűjtötte, a metszési terv kidolgozása folyamatban van.

A 2023. őszén folytatódik a sikeresen regisztrált lakosok körében az igények szerinti fák kiosztása. Első körben megtörtént az igényelt fák kiosztása 2023. november 10-11-én, az igénylők több mint fele átvette azokat, 2023. november 24-25-én tovább folytatódik a fák kiosztása.

A város szökőkútjainak téliesítése megtörtént.

A Muskátli utcában kihelyezendő fix traffibox kültéri kabinet megérkezett, a szükséges villamos energiaellátás terveztetése, engedélyeztetése, kivitelezése folyamatban van.

A 2023. évi LI. törvénymódosítás szerint a talajvízkutak engedélyezésével kapcsolatosan 2024. január 1-től azon kutak bejelentése kötelező a Katasztrófavédelem Vízügyi Hatóságához, amelyek a vízkészletvédelmi országtérkép szerint kockázatos területen találhatók. A vízkészletvédelmi országtérkép 2023. szeptember 1. napján elkészült, ennek megfelelően a lakossági tájékoztatás folyamatosan történik.

A nem közművel összegyűjtött háztartási szennyvíz begyűjtéséről és ártalommentes elhelyezésével kapcsolatos közszolgáltatási szerződés meghosszabbítása érdekében az ajánlattételi felhívás kiírásra került. Az ajánlatok beérkeztek, közgyűlési döntés függvényében a szerződés megkötésre kerül a nyertes pályázóval.

A SZOVA NZrt. november 15-től a téli készenlétet elrendelte, amennyiben szükséges a következő időszakban a síkosságmentesítést és a hóeltakarítást elvégzi.

A redmine rendszeren keresztül, a „Szépítsük Együtt Szombathely” menüpontból, az [info@szombathely.hu](mailto:info@szombathely.hu), a [katyu@szombathely.hu](mailto:katyu@szombathely.hu), a [koztisztasag@szombathely.hu](mailto:koztisztasag@szombathely.hu) e-mail címeken beérkezett lakossági és képviselői bejelentések intézése, az elvégzendő munkák partnercégektől történő megrendelése folyamatosan történik.

A kötelező útfenntartási feladatokon belül az egész város területén az útburkolati hibák javítását a SZOVA NZrt. folyamatosan végzi. Az útburkolati jelek felfestése ütemterv szerint zajlik.

A Közterület-felügyelettel szoros az együttműködés, mind az illegális hulladéklerakások felszámolása, mind pedig a szabálytalan parkolások visszaszorítása és biztonságos közlekedés érdekében.

A forgalmi rend változással kapcsolatos javaslatok felülvizsgálata, előterjesztések készítése az érintett bizottságra folyamatosan történik.

Az **Informatikai Iroda** az előző Közgyűlés óta eltelt időszakban napi szinten felügyelte és karbantartotta a hivatali munkához szükséges számítógépeket és egyéb informatikai, infokommunikációs eszközöket, valamint a helyi hálózatot. Ellátta az üzemeltetési, valamint az elektronikus ügyintézéssel kapcsolatos feladatokat. Az ügyintézők részére rendszeres informatikai támogatást biztosított a napi feladatok során. Gondoskodott a hivatali kapuval kapcsolatos adminisztrációs feladatok végrehajtásáról. Elvégezte a szükséges adatarchiválásokat, továbbá az adatmentéseket. Közreműködött az önkormányzati rendeletek elektronikus közzétételében. Az egyes osztály-, illetve irodaszintű szervezeti egységekkel együttműködve ellátta a város honlapjának működtetését, a szükséges frissítések átvezetését, illetve a közérdekű adatok elektronikus közzétételét. Felügyelte a folyamatban lévő fejlesztéseket és elvégezte a szükséges teszteléseket.

A **Belső Ellenőrzési Iroda** tevékenységéről az alábbi tájékoztatást adta az iroda vezetője:

Az iroda tevékenységének keretét adó 2023. évi belső ellenőrzési, illetve a Szombathely Megyei Jogú Város Önkormányzata által alapított és fenntartott intézményekre vonatkozó felügyeleti ellenőrzési tervet Szombathely Megyei Jogú Város Közgyűlése 2022. decemberi ülésén fogadta el. A beszámolási időszakban a jóváhagyott tervnek megfelelően bonyolította le az iroda az ellenőrzéseket.

2023. november közepén befejeződött a kizárólagos tulajdonú gazdasági társaságok leltározási tevékenységének vizsgálata.

Az ellenőrzött társaságok az alábbiak voltak:

* Weöres Sándor Színház Nonprofit Kft.,
* FALKO KC Szombathely Kft.,
* Savaria Városfejlesztési Kft.

A vizsgálat tapasztalatairól az iroda a vonatkozó jogszabályban foglaltaknak megfelelően éves ellenőrzési jelentésben számol be a Tisztelt Közgyűlésnek a tárgyévet követően, legkésőbb a zárszámadási rendelet elfogadásáig.

A beszámolási időszakban új vizsgálatot indított el az iroda Szombathely Megyei Jogú Város Polgármesteri Hivatalában a vagyonkezelés szabályszerűsége (leltározás, selejtezés, tárgyi eszközök nyilvántartása) tárgyában.

A vizsgálat várhatóan december végén fejeződik be.

A **Gondnoksági Iroda** vezetője az alábbi tájékoztatást adta az iroda tevékenységéről, amely az elmúlt Közgyűlés óta a Polgármesteri Hivatal technikai működtetése mellett az alábbi főbb feladatokat végezte el:

* a Polgármesteri Hivatal 2 épületére vonatkozó földgáz ellátási szerződés megkötésre került;
* az Adventi vásár folyamatos koordinálása;
* a vásári pavilonok teljeskörű felújítása befejeződött;
* 2024. évi újságigény felmérése megtörtént;
* írószer beszerzés lebonyolítása;
* parkoló bérlés és a vendéglakás gondnoki feladatainak ellátására szóló szerződés elindítása.

Kérem a Tisztelt Közgyűlést tájékoztatóm elfogadására.

**Szombathely, 2023. november „ ”**

**/: Dr. Károlyi Ákos :/**

**HATÁROZATI JAVASLAT**

**….…/2023. (XI. 30.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:**  Dr. Károlyi Ákos jegyző

**Határidő:** azonnal